Document ID: 32008R1242

32008R1242
L 335/3
SLUŽBENI LIST EUROPSKE UNIJE
UREDBA KOMISIJE (EZ) br. 1242/2008
od 8. prosinca 2008.
o utvrđivanju tipologije Zajednice za poljoprivredna gospodarstva
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća 79/65/EEZ od 15. lipnja 1965. o stvaranju mreže za prikupljanje knjigovodstvenih podataka o prihodima i poslovanju poljoprivrednih gospodarstava u Europskoj ekonomskoj zajednici (1), a posebno njezin članak 4. stavak 4., članak 6. stavak 2. i članak 7. stavak 3.,
budući da:
(1)
Proizvodne strukture i sustavi su vrlo različiti u Zajednici. Radi lakše analize strukturalnih karakteristika poljoprivrednih gospodarstava i njihovih ekonomskih rezultata, Odlukom Komisije 85/377/EEZ od 7. lipnja 1985. o utvrđivanju tipologije Zajednice za poljoprivredna gospodarstva (2) uspostavljena je odgovarajuća i homogena klasifikacija poljoprivrednih gospodarstava po ekonomskoj veličini i tipu poljoprivredne djelatnosti.
(2)
Tipologija Zajednice mora biti određena tako da omogućava udruživanje homogenih skupina poljoprivrednih gospodarstava, s većim ili manjim stupnjem agregacije i usporedbu situacije na gospodarstvima.
(3)
S obzirom na rastući značaj unosnih aktivnosti, koje su neposredno povezane s poljoprivrednim gospodarstvom, osim poljoprivrednih aktivnosti na gospodarstvu, na prihode poljoprivrednika, potrebno je u tipologiju Zajednice uključiti klasifikacijsku varijablu koja odražava važnost drugih aktivnosti koje nose dobit (OGA) koje su neposredno povezane s poljoprivrednim gospodarstvom.
(4)
Radi postizanja ciljeva iz članka 4. stavka 1., članka 6. stavka 1. točke (b) i članka 7. stavka 2. Uredbe 79/65/EEZ, potrebno je odrediti pravila za provođenje tipologije Zajednice. Pored toga, tipologija Zajednice se mora primjenjivati za izvještajna gospodarstva koristeći knjigovodstvene podatke dobivene putem sustava poljoprivrednih knjigovodstvenih podataka (FADN).
(5)
Na temelju Priloga IV. Uredbi (EZ) br. 1166/2008 Europskog parlamenta i Vijeća od 19. studenoga 2008. o istraživanjima o strukturi poljoprivrednih gospodarstava i o istraživanju o metodama poljoprivredne proizvodnje i stavljanju izvan snage Uredbe Vijeća (EEZ) br. 571/88 (3), istraživanja o strukturi poljoprivrednih gospodarstava temeljena na uzorku moraju biti statistički reprezentativna u smislu tipa i veličine poljoprivrednih gospodarstava u skladu s tipologijom Zajednice. Stoga se mora tipologija Zajednice primjenjivati i na gospodarstva za koja se podaci prikupljaju putem istraživanja o strukturi poljoprivrednih gospodarstava.
(6)
Tip poljoprivredne djelatnosti i ekonomska veličina gospodarstva moraju se odrediti na temelju ekonomskog kriterija koji je uvijek pozitivan. Stoga je primjereno koristiti standardni rezultat. Standardni rezultat određuje se po proizvodu. Popis proizvoda za koje je potrebno izračunati standardne rezultate potrebno je uskladiti s popisom proizvodnih aktivnosti korištenim u istraživanjima o strukturi poljoprivrednog gospodarstva u skladu s Uredbom (EZ) br. 1166/2008. Kako bi se omogućila primjena tipologije gospodarstava u FADN, potrebno je sastaviti tabelu podudaranja između ispitivanih proizvodnih aktivnosti vezanih za strukturu poljoprivrednog gospodarstva i naslova poljoprivrednih gospodarstava iz FADN.
(7)
Standardni rezultati temelje se na prosječnim vrijednostima u referentnom razdoblju od pet godina, međutim potrebno ih je redovito ažurirati uzimajući u obzir gospodarske trendove, tako da tipologija sačuva svoju vrijednost. Učestalost ažuriranja mora biti povezana s godinama u kojima se provode ispitivanja strukture poljoprivrednih gospodarstava.
(8)
Za potrebe izrade plana odabira izvještajnih gospodarstava, kojeg je potrebno uključiti u FADN 2010., potrebno je predvidjeti da se tipologija definirana u ovoj Uredbi već primjenjuje u istraživanjima o strukturi poljoprivrednih gospodarstava za 2007. Nadalje, kako bi se osigurala usporedba analiza stanja poljoprivrednih gospodarstva klasificiranih prema ovoj Uredbi, potrebno je odrediti da tipologiju treba primjenjivati u istraživanjima o strukturi poljoprivrednih gospodarstava i FADN prije 2010. Stoga je potrebno uključiti odstupanje pod uvjetom da su standardni rezultati izračunati za referentno razdoblje 2004.
(9)
Standardne rezultate i podatke potrebne za njihov izračun Komisiji dostavlja FADN agencija koju je odredila svaka država članica u skladu s člankom 6. Uredbe 79/65/EEZ. Potrebno je osigurati da FADN agencija može direktno Komisiji isporučiti relevantne informacije putem informacijskog sustava koji je uspostavila Komisija. Nadalje je potrebno predvidjeti mogućnost da taj sustav omogućava elektronsku razmjenu zahtijevanih informacija na temelju modela koji su dostupni FADN agenciji putem tog sustava. Potrebno je također predvidjeti da Komisija mora države članice obavješćivati o općim uvjetima za provođenje kompjuterskog sustava putem Odbora Zajednice za sustav poljoprivrednih knjigovodstvenih podataka
(10)
Zbog jasnoće i uzimajući u obzir da je tipologija Zajednice mjera opće primjene, a ne mjera upućena posebnim primateljima, primjereno je Odluku 85/377/EEZ zamijeniti uredbom.
(11)
Mjere predviđene u ovoj Uredbi u skladu su s mišljenjem Odbora Zajednice za sustav poljoprivrednih knjigovodstvenih podataka,
DONIJELA JE OVU UREDBU:
Članak 1.
Predmet i područje primjene
1. Ova Uredba određuje „tipologiju Zajednice za poljoprivredna gospodarstva”, dalje u tekstu „tipologija”, koja je jedinstvena klasifikacija gospodarstava u Zajednici prema tipu poljoprivredne djelatnosti i ekonomskoj veličini i važnosti drugih unosnih aktivnosti direktno povezanih s gospodarstvom.
2. Tipologija se prvenstveno koristi za predstavljanje podataka s obzirom na tip poljoprivredne djelatnosti i razred ekonomske veličine prikupljenih kroz istraživanja Zajednice o strukturi poljoprivrednih gospodarstava i kroz sustav poljoprivrednih knjigovodstvenih podataka.
Članak 2.
Tip poljoprivredne djelatnosti
1. Za potrebe ove Uredbe, tip „poljoprivredne djelatnosti” gospodarstva određuju se relativnim doprinosom standardnog rezultata različitih značajki u odnosu na ukupni standardni rezultat gospodarstva. Standardni rezultat definira se kako je utvrđeno u članku 5.
2. Ovisno o količini traženih podataka, tipovi poljoprivrednih djelatnosti su sljedeći:
(a)
opći tipovi poljoprivrednih djelatnosti;
(b)
glavni tipovi poljoprivrednih djelatnosti;
(c)
posebni tipovi poljoprivrednih djelatnosti.
Klasifikacija gospodarstava s obzirom na tip poljoprivredne djelatnosti je određena u Prilogu I.
Članak 3.
Ekonomska veličina poljoprivrednog gospodarstva
Ekonomska veličina gospodarstva određuje se na temelju ukupnog standardnog rezultata gospodarstva. Izražena je u eurima. Metoda izračuna ekonomske veličine gospodarstva i razredi ekonomske veličine određeni su u Prilogu II.
Članak 4.
Druge unosne aktivnosti direktno povezane s gospodarstvom
Važnost unosnih aktivnosti direktno povezanih s gospodarstvom, osim poljoprivrednih aktivnosti gospodarstva, određuje se na temelju postotka tih drugih unosnih aktivnosti navedenih u krajnjem rezultatu gospodarstva. Taj razmjer se izražava kao postotna skupina. Ove postotne skupine određene su u dijelu C Priloga III.
Krajnji rezultat, definicija i metoda procjene razmjera određeni su u dijelu A i dijelu B Priloga III.
Članak 5.
Standardni rezultat i ukupni standardni rezultat
1. Za potrebe ove Uredbe, „standardni rezultat” znači standardna vrijednost bruto proizvodnje.
Standardni rezultat se određuju za svaku regiju iz Priloga IV. ovoj Uredbi i za svaku značajku biljne i stočarske proizvodnje u istraživanjima o strukturi poljoprivrednog gospodarstva iz Priloga III. Uredbi (EZ) br. 1166/2008.
Metoda izračuna za određivanje standardnih rezultata za svaku značajku i postupke za sakupljanje odgovarajućih podataka određeni su u Prilogu IV. ovoj Uredbi.
2. Ukupni standardni rezultat gospodarstva odgovara zbroju vrijednosti za svaku značajku, koji se dobije tako da se standardni rezultati po jedinici pomnože s brojem odgovarajućih jedinica.
3. Za izračun standardnih rezultata za istraživanja o strukturi poljoprivrednih gospodarstava za godinu N „referentno razdoblje” znači godinu N-3 koja uključuje pet uzastopnih godina od godine N-5 do godine N-1.
Standardni rezultati se određuju koristeći prosječne osnovne podatke izračunane tijekom referentnog razdoblja od pet godina iz prvog podstavka. Standardne rezultate je potrebno ažurirati da se uzmu u obzir gospodarski trendovi, barem svaki put kad se provode istraživanja o strukturi poljoprivrednog gospodarstva.
Prvo referentno razdoblje za koje se izračunavaju standardni rezultati odgovara referentnom razdoblju 2007., koje uključuje kalendarske godine 2005., 2006., 2007., 2008. i 2009. ili godine poljoprivredne proizvodnje 2005./06., 2006./07., 2007./08., 2008./09. i 2009./10.
4. Odstupanjem od stavka 3. države članice izračunavaju standardne rezultate za referentno razdoblje 2004. za značajke navedene u istraživanjima o strukturi poljoprivrednog gospodarstva za godinu 2007., kako je određeno u Uredbi Komisije (EZ) br. 204/2006 (4). U tom slučaju referentno razdoblje obuhvaća kalendarske godine 2003., 2004., 2005. ili godine poljoprivredne proizvodnje 2003./04., 2004./05., 2005/06.
Članak 6.
Dostava podataka Komisiji
1. Standardne rezultate i podatke iz dijela 3. Priloga IV. Komisiji (Eurostatu) dostavlja FADN agencija, koju svaka država članica određuje u skladu s člankom 6. Uredbe 79/65/EEZ ili tijelo kojem je ta funkcija prenesena.
2. Države članice Komisiji dostavlja standardne rezultate za referentno razdoblje N i podatke iz dijela III. Priloga IV. do 31. prosinca svake godine N + 3 ili, ako je potrebno, do roka koji odredi Komisija nakon što se savjetovala s Odborom Zajednice za sustav poljoprivrednih knjigovodstvenih podataka.
Standardne rezultate za referentno razdoblje 2004. Komisiji je potrebno dostaviti do 31. prosinca 2008.
3. Za potrebe prijenosa standardnih rezultata i podataka iz stavka 1. države članice koriste kompjuterske sustave koje im je omogućila Komisija (Eurostat) radi elektronske razmjene dokumenata i informacija između Komisije i država članica.
4. Oblik i sadržaj dokumenata koji se moraju dostaviti određuje Komisija na temelju modela ili upitnika koji su dostupni putem sustava iz stavka 3. Odredbe koje se odnose na vrste podataka iz stavka 1. definiraju se u okviru Odbora Zajednice za sustav poljoprivrednih knjigovodstvenih podataka.
Članak 7.
Stavljanje izvan snage
1. Odluka 85/377/EEZ stavlja se izvan snage.
Međutim, Odluka 85/377/EEZ i dalje se primjenjuje za potrebe klasifikacije gospodarstava iz sustava poljoprivrednih knjigovodstvenih podataka do uključivo računovodstvene godine 2009. i iz istraživanja o strukturi poljoprivrednih gospodarstava iz Uredbe Vijeća (EEZ) br. 571/88 (5) do uključivo istraživanja za godinu 2007.
2. Upućivanja na Odluku stavljenu izvan snage smatraju se upućivanjima na ovu Uredbu i tumače se u skladu s korelacijskom tablicom u Prilogu V.
Članak 8.
Stupanje na snagu i primjena
Ova Uredba stupa na snagu sedmoga dana od dana objave u Službenom listu Europske unije.
Primjenjuje se od računovodstvene godine 2010. za sustav poljoprivrednih knjigovodstvenih podataka, a za istraživanja o strukturi poljoprivrednih gospodarstava primjenjuje se od godine istraživanja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. prosinca 2008.

Labels: 19
6